Dôvodová správa

A. Všeobecná časť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 317/2007 Z. z., ktorým sa ustanovujú pravidla pre fungovanie trhu s elektrinou v znení zákona č. 309/2009 Z. z. (ďalej len „nariadenie vlády“) bol vypracovaný na základe § 12a ods. 5 zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov.
 
Návrh nariadenia vlády má za cieľ podrobnejšie upraviť práva a povinnosti účastníkov trhu s elektrinou, ktoré sú ustanovené v zákone č. 276/2001 Z. z. o regulácii v sieťových odvetvaich a o zmene a doplnení niektorých zákonov v znení neskorších predpisov, zákone č. 656/2004 Z. z. o energetike a o zmene niektorých zákonov v znení neskorších predpisov a zákone č. 309/2009 Z. z. o podpore obnoviteľných zdrojov energie a vysokoúčinnej kombinovanej výroby a o zmene a doplnení niektorých zákonov. 
Navrhované úpravy vychádzajú z aplikačnej praxe, ktoré vyplynuli z takmer trojročných skúseností s uplatňovaním doterajšieho nariadenia vlády Slovenskej republiky
č. 317/2007 Z. z.
 
Návrh nariadenia vlády taktiež vykonáva novú legislatívnu úpravu vyplývajúcu zo zákona č. 142/2010 Z. z., ktorým sa mení a dopĺňa zákon č. 656/2004 Z. z. o energetike a o zmene niektorých zákonov v znení neskorších predpisov a ktorým sa mení a dopĺňa zákon č. 276/2001 Z. z. o regulácii v sieťových a o zmene a doplnení niektorých zákonov v znení neskorších predpisov. Táto sa týka najmä vykonávania činností organizátora krátkodobého trhu s elektrinou pri organizovaní krátkodobého trhu s elektrinou a zúčtovaní odchýlok.
 
Predkladaný návrh nariadenia vlády nemá nepriaznivý vplyv na štátny rozpočet, rozpočty obcí, rozpočty vyšších územných celkov, na zamestnanosť, na podnikateľské prostredie ani na životné prostredie.
 
Predkladaný návrh nariadenia vlády je v súlade s Ústavou Slovenskej republiky, všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná.

 

B. Osobitná časť

K Čl. I
 
K bodu 1
            Ustanovenie dopĺňa predmet úpravy pravidiel pre fungovanie trhu s elektrinou o organizovanie krátkodobého trhu s elektrinou, ktoré vyplynulo z prijatia zákona 
č. 142/2010 Z. z., ktorým sa mení a dopĺňa zákon č. 656/2004 Z. z. o energetike a o zmene niektorých zákonov v znení neskorších predpisov a ktorým sa mení a dopĺňa zákon č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov.
 
K bodu 2
            Ustanovenie upresňuje vymedzenie základného pojmu obchodného dňa.
 
K bodu 3
            Ustanovenie upresňuje vzťah medzi maximálnou rezervovanou kapacitou a rezervovanou kapacitou na napäťovej úrovni nízkeho napätia.
 
K bodu 4
            Ustanovenie upresňuje vymedzenie základného pojmu lokálneho vydavateľa identifikačných čísiel.
 
K bodu 5
Ide o vymedzenie nových základných pojmov, ktoré vychádzajú z aplikačnej praxe zákona č. 656/2004 Z. z.
Rámcová distribučná zmluva sa uzatvára medzi dodávateľom elektriny a prevádzkovateľom príslušnej distribučnej sústavy. 
Vymedziť pojem strát elektriny v sústave si vyžaduje častá aplikácia tohto pojmu v praxi, najmä s ohľadom na potrebu neustáleho znižovania strát v sústave. 
Vymedzenie pojmov obchodná oblasť, prenosová kapacita integrovaných trhov si vyžaduje ustanovenie organizátora krátkodobého trhu s elektrinou ako nového účastníka trhu s elektrinou.
Uvedené pojmy nie sú definované v zákone č. 656/2004 Z. z. a sú nevyhnutné pre fungovanie a ďalší rozvoj trhu s elektrinou.
 
K bodu 6
            Legislatívno-technická úprava. Zosúlaďuje sa používanie pojmov so zákonom č. 276/2001 Z. z., ktorý používa pojem cena a nie poplatok.
 
K bodu 7
Ustanovenie upresňuje aplikáciu určenia maximálnej rezervovanej kapacity pre odberné miesto pripojené do prenosovej sústavy a pri uzatváraní zmlúv o pripojení s užívateľmi sústavy, ktorí nemajú takúto zmluvu s prevádzkovateľom sústavy uzavretú a zdôrazňuje, že maximálna rezervovaná kapacita sa vzťahuje k odbernému miestu. 
 
K bodu 8
Ustanovenie zjednocuje prístup k platbe výrobcov elektriny podnikajúcich na základe povolenia alebo na základe potvrdenia úradu o splnení oznamovacej povinnosti za rezervovanú kapacitu v prípade odberu elektriny výlučne na vlastnú spotrebu elektriny pri výrobe elektriny. Platné znenie nezohľadňuje výrobcov elektriny do výkonu 1 MW.
 
K bodu 9
            Ustanovenie precizuje podmienky zverejňovania vybraných údajov prevádzkovateľom prenosovej sústavy, zodpovedným za zabezpečenie dlhodobo spoľahlivého a bezpečného prevádzkovania elektrizačnej sústavy. Rovnako sa precizujú pojmy celková výroba elektriny, spotreba elektriny a koncová spotreba elektriny.
             
K bodu 10
            Ustanovenie zavádza mechanizmus poskytovania údajov účastníkmi trhu s elektrinou za účelom splnenia ustanovenia § 4 ods. 5. 
 
K bodu 11
            Ustanovenie predlžuje lehotu doručenia žiadosti o uzatvorenie zmluvy o prenose a prístupe do prenosovej sústavy prevádzkovateľovi prenosovej sústavy zo sedem pracovných dní na štrnásť pracovných dní pred začatím prenosu elektriny. Lehota je odôvodnená potrebami praxe a je v rovnakej dĺžke ako v prípade distribúcie elektriny. 
 
K bodu 12
            Odseky 3 a 4 reagujú na vznik organizátora krátkodobého trhu s elektrinou a upresňujú obsah jeho prevádzkového poriadku.
 
K bodu 13
            Ustanovenie precizuje spôsob prideľovania voľnej obchodovateľnej kapacity cezhraničného profilu v súvislosti so vznikom organizátora krátkodobého trhu s elektrinou.
 
K bodu 14
            Ustanovenie zavádza využitie kapacity cezhraničného profilu na základe voľných  nominácií.
 
K bodu 15
Vypúšťaná časť odseku je nadbytočná.
 
K bodu 16
            Ustanovenie zavádza poskytovanie plánovaných hodnôt dodávok a odberov na cezhraničnom profile pre zúčtovateľa odchýlok v konkrétnom čase a členení.
 
K bodu 17
            Ustanovenie upresňuje zmluvné vzťahy pri distribúcii elektriny. 
 
K bodu 18
            Ustanovenie v odsekoch 5 a 6 precizuje vzťah dodávateľa elektriny, odberateľa elektriny a prevádzkovateľa distribučnej sústavy v prípade plánovaného prerušenia alebo obmedzenia distribúcie elektriny a skvalitňuje informačné toky užívateľov sústavy.
Ustanovenie odseku 7 reaguje na ustanovenie organizátora krátkodobého trhu s elektrinou.
 
K bodu 19
            Ustanovenie upresňuje používané pojmy.
 
K bodu 20
            Ustanovenie precizuje spôsob obstarávania regulačnej elektriny.
 
K bodu 21
Ustanovenie upresňuje, že poskytovanie predmetných údajov sa týka výhradne združenej dodávky elektriny.
 
K bodu 22
Ustanovenie odseku 11 obmedzuje dĺžku výpovednej lehoty pri zmluvách o dodávke elektriny a zmluvách o združenej dodávke elektriny na dva mesiace, ak boli tieto zmluvy uzavreté na neurčitý čas. Súčasné šesťmesačné výpovedné lehoty u niektorých dodávateľov elektriny sú neprimerane dlhé a majú nejednoznačné začiatky a ukončenia vo väzbe na štvrťročné termíny zmeny dodávateľa elektriny, čím bránia a zneprehľadňujú odberateľom elektriny  zmenu dodávateľa elektriny.
 
K bodu 23
            Ustanovenie precizuje spôsob vyhodnocovania a uverejňovania veľkosti obstaranej regulačnej elektriny prevádzkovateľom prenosovej sústavy.
 
K bodu 24
            Ustanovením v odsekoch 4 a 5 sa upresňuje použitý typ zmluvy o dodávke elektriny na združenú zmluvu o dodávke elektriny. Ustanovenie nadväzuje na pojem „miestna distribučná sústava“, ktorý bol zavedený novelou zákona č. 656/2004 Z. z. v zákone č. 309/2009 Z. z. a precizuje spôsob platby za systémové služby a za prevádzkovanie systému.
 
K bodu 25
            Ustanovenie nadväzuje na pojem „miestna distribučná sústava“, ktorý bol zavedený novelou zákona č. 656/2004 Z. z. v zákone č. 309/2009 Z. z. a precizuje náplň prevádzkového poriadku prevádzkovateľa regionálnej distribučnej sústavy.
 
K bodu 26
Ustanovenie upravuje podrobnejšie postup výrobcu elektriny, ktorý dodáva elektrinu priamym vedením alebo ju sám spotrebováva (okrem elektriny spotrebovanej pre vlastnú spotrebu pri výrobe elektriny) pri úhrade platby za poskytovanie systémových služieb a za prevádzkovanie systému.
 
K bodu 27
Ustanovenie upresňuje vzťah medzi prenesením zodpovednosti za odchýlku odberného miesta účastníka trhu s elektrinou a dodávkou elektriny do tohto odberného miesta.
 
K bodu 28
            Ustanovenie nadväzuje na pojem „miestna distribučná sústava“, ktorý bol zavedený novelou zákona č. 656/2004 Z. z. v zákone č. 309/2009 Z. z. 
 
K bodu 29
            Ustanovenie v odseku 9 precizuje postup a podmienky poskytovania dát v prípade zmeny dodávateľa elektriny v podmienkach miestnej distribučnej sústavy.
            Ustanovenie v odseku 10 popisuje uplatnenie práva výrobcu elektriny z obnoviteľných zdrojov energie a vysoko účinnou kombinovanou výrobou na prenesenie zodpovednosti za odchýlku na prevádzkovateľa regionálnej distribučnej sústavy podľa zákona č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v nadväznosti na pravidlá trhu s elektrinou.
            Ustanovenie  odseku 11 reaguje na ustanovenie organizátora krátkodobého trhu s elektrinou ako zúčtovateľa odchýlky a upresňuje obsah jeho prevádzkového poriadku.
 
K bodu 30
Platná lehota 40 kalendárnych dní pri registrácii odberných miest nového subjektu zúčtovania do jeho bilančnej skupiny je pre nové odberné miesta neprimerane dlhá, čo zbytočne predlžuje proces registrácie nového odberného miesta. 
Znenie ustanovenia je doplnené vymedzeným pojmom „existujúce odberné miesto“, čo vyplynulo z aplikačnej praxe na trhu s elektrinou.
 
K bodu 31
Ustanovenie spresňuje platné znenie spôsobu zabezpečenia prevzatia dotknutých odberných miest do bilančnej skupiny dodávateľa poslednej inštancie. Okrem toho tiež vychádza z dikcie ustanovenia § 20a ods. 2 zákona č. 656/2004 Z. z., v ktorom je zavedené spojenie „tri mesiace“ (nie 90 dní).
 
Ustanovenie ďalej dopĺňa novú poznámku pod čiarou 18b.
 
K bodu 32
            Návrh nadväzuje na ustanovenie zákona č. 112/2008 Z. z., ktorým sa novelizoval zákon č. 656/2004 Z. z. a súčasne sa zriadil inštitút dodávateľa poslednej inštancie.
 
K bodu 33
            Ustanovenie vychádza z dikcie ustanovenia § 20a ods. 2 zákona č. 656/2004 Z. z., v ktorom je zavedené spojenie „tri mesiace“ (nie 90 dní).
 
K bodu 34
            Subjekt zúčtovania neodovzdáva zúčtovateľovi odchýlok denný diagram externej realizácie vývozu elektriny z vymedzeného územia vo väzbe na nové znenie § 15 ods. 8.
 
K bodu 35
            Ustanovenie zavádza spôsob zohľadnenia hodnôt dodávok elektriny a odberov elektriny na cezhraničných profiloch akceptovaných systémom prevádzkovateľa prenosovej sústavy a hodnôt dodávok elektriny a odberov elektriny zobchodovaných prostredníctvom organizovaného krátkodobého trhu s elektrinou pri uzávierke dennej registrácie diagramov do systému zúčtovateľa odchýlok. Uvedené hodnoty príslušného subjektu zúčtovania zúčtovateľ odchýlok započíta do systému zúčtovateľa odchýlok.
 
K bodu 36
            Ustanovenie reaguje na ustanovenie organizátora krátkodobého trhu s elektrinou ako zúčtovateľa odchýlky.
 
K bodu 37
            Ustanovenie odsekov 3 a 4 precizuje odovzdávanie údajov prevádzkovateľom distribučnej sústavy zúčtovateľovi odchýlok a príslušnému subjektu zúčtovania. 
 
K bodu 38
            Ustanovenie reaguje na ustanovenie organizátora krátkodobého trhu s elektrinou ako zúčtovateľa odchýlky.
 
K bodu 39
            Ustanovenie reaguje na ustanovenie organizátora krátkodobého trhu s elektrinou ako zúčtovateľa odchýlky.
 
K bodu 40
            Ustanovenie upravuje uhrádzanie platieb vypočítaných podľa odseku 7 pri zúčtovaní odchýlok.
 
K bodu 41
            Ustanovenie reaguje na vznik organizátora krátkodobého trhu s elektrinou, ktorý bude od 1.1.2011 vykonávať zúčtovanie odchýlok a vysporiadanie dodávky regulačnej elektriny.
 
K bodu 42
            Ustanovenie upravuje text predmetného odseku a rozširuje počet parametrov uverejňovaných zúčtovateľom odchýlok na jeho internetovej stránke.
 
K bodu 43
            Pri nahlasovaní údajov prevádzkovateľmi distribučnej sústavy zúčtovateľovi odchýlok o nameranej spotrebe elektriny dochádza k rozdielu medzi fakturačnými údajmi a údajmi z denných vyhodnotení, čo spôsobuje problémy subjektom zúčtovania pri predikcii ich diagramu dodávky elektriny. Preto prevádzkovateľ prenosovej sústavy uvádza na svojej internetovej stránke percento nepresností.  
Ustanovenie upravuje zúčtovanie odchýlok v obchodných hodinách, v ktorých sa uplatňujú obmedzujúce opatrenia v elektroenergetike.
 
K bodu 44
Ustanovenie vyplýva z § 24 ods. 2 písm. zf) zákona č. 656/2004 Z. z. 
 
K bodu 45
Ustanovenie nadväzuje na úpravu predchádzajúceho bodu 44.
 
K bodu 46
            Ustanovenie reaguje na ustanovenie organizátora krátkodobého trhu s elektrinou ako zúčtovateľa odchýlky.
 
K bodu 47
            Zákon č. 142/2010 Z. z., ktorým sa mení a dopĺňa zákon č. 656/2004 Z. z. o energetike a o zmene niektorých zákonov v znení neskorších predpisov a ktorým sa mení a dopĺňa zákon č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov ustanovuje nového účastníka trhu s elektrinou, a to organizátora krátkodobého trhu s elektrinou.
            § 17a, 17b a 17c ustanovujú podmienky účasti na krátkodobom trhu s elektrinou, registráciu a párovanie objednávok na organizovanom krátkodobom trhu s elektrinou a vyhodnocovanie, zúčtovanie a vysporiadanie obchodov organizovaného krátkodobého trhu s elektrinou.
            V § 17d sa taxatívne vymenúvajú obsahové náležitosti prevádzkového poriadku organizátora krátkodobého trhu s elektrinou vo vzťahu k § 17a, 17b a 17c. 
 
K bodu 48
            Ustanovenie precizuje text predmetného odseku.
 
K bodu 49
            Ustanovenie precizuje text predmetného odseku.
 
K bodu 50
Prechodné ustanovenie upravuje termín, do ktorého doterajší prevádzkovateľ miestnej distribučnej sústavy oznámi prevádzkovateľovi regionálnej distribučnej sústavy, do ktorej je pripojený, že podniká v elektroenergetike (prevádzkuje miestnu distribučnú sústavu), keďže sedemdňovú lehotu uvedenú v § 4 ods. 6 návrhu nemôže doterajší prevádzkovateľ miestnej distribučnej sústavy dodržať.
Ustanovenie ďalej upravuje prechodné obdobie do 1. septembra 2010, počas, ktorého sú dodávatelia elektriny povinní zosúladiť svoje doterajšie zmluvy o dodávke elektriny a zmluvy o združenej dodávke elektriny uzatvorené s odberateľmi elektriny na neurčitý čas pred 1. júnom 2010 s navrhovanou dvojmesačnou výpovednou lehotou (§ 8 ods. 11 návrhu). 
 
K bodu 51
            Ustanovenie dopĺňa do nariadenia vlády pojem „euro“ na označovanie platnej meny namiesto doterajšieho pojmu „Sk“.
 
K bodu 52
            Ustanovenie reaguje na ustanovenie organizátora krátkodobého trhu s elektrinou ako zúčtovateľa odchýlky.
 
K bodu 53
            Ustanovenie spresňuje proces zmeny dodávateľa elektriny a vznášanie námietok proti zmene dodávateľa elektriny. 
            
K bodu 54
Ustanovením sa spresňuje postup pri zmene dodávateľa elektriny tak, že podmienkou pre začatie procesu zmeny dodávateľa elektriny je ukončenie zmluvy, a to výhradne ku dňu zmeny dodávateľa elektriny.
 
K bodu 55
            Ustanovenie spresňuje text predmetného odseku.
 
K bodu 56
Ustanovenie vyplýva z § 24 ods. 2 písm. zf) zákona č. 656/2004 Z. z. a spresňuje lehotu, v ktorej prevádzkovateľ distribučnej sústavy oznámi novému dodávateľovi elektriny určený typový diagram odberu.
Náklady za mimoriadny fyzický odpočet podľa platného znenia ustanovenia uhrádza výhradne nový dodávateľ elektriny, čo ho diskriminuje v procese zmeny dodávateľa elektriny, nakoľko údaje o spotrebe z odpočtu využíva nielen nový, ale aj pôvodný dodávateľ a prevádzkovateľ distribučnej sústavy. Zavedením bezplatného odpočtu alebo prepočtu podľa priemernej spotreby na základe údajov podľa  posledných fyzických odpočtov sa proces zmeny dodávateľa elektriny zefektívni.
 
K bodu 57
Ustanovenie spresňuje postup zmeny dodávateľa tak, aby prevádzkovateľ sústavy poskytoval údaje o spotrebe elektriny pôvodnému aj novému subjektu zúčtovania.
 
K bodu 58
            Ustanovenie spresňuje text odseku 6.
 
K bodu 59
            Ustanovenie spresňuje text odseku 7.
 
K bodu 60
Návrh vyplýva z § 24 ods. 2 písm. zf) zákona č. 656/2004 Z. z. 
 
K bodu 61
Ustanovenie vyplýva z predchádzajúceho bodu 62.
 
K bodu 62
            Návrh vyplýva z § 24 ods. 2 písm. zf) zákona č. 656/2004 Z. z
 
K bodu 63
Ustanovenie precizuje postup prevádzkovateľa sústavy pri poskytovaní údajov. Údaje budú poskytované zúčtovateľovi odchýlok aj príslušnému subjektu zúčtovania.
 
K bodu 64
            Ustanovenie zavádza pre prevádzkovateľa distribučnej sústavy určovanie polročnej súhrnnej spotreby elektriny pre príslušný druh typového diagramu odberu a subjekt zúčtovania  a to podľa príslušného typového diagramu hodinovú hodnotu spotreby všetkých odberných miest s typom merania C, za ktoré prevzal zodpovednosť za odchýlku rovnaký subjekt zúčtovania.
 
K bodu 65
            Ustanovenie reaguje na vznik organizátora krátkodobého trhu s elektrinou, ktorý bude od 1. januára 2011 zodpovedný za zúčtovanie odchýlok a zavádza odovzdávanie údajov zúčtovateľovi odchýlok za účelom vysporiadania zúčtovacieho obdobia aj pre prevádzkovateľa prenosovej sústavy.
 
K bodu 66
            Ustanovenie upresňuje text odseku 2.
 
K bodu 67
            Ustanovenie dopĺňa potrebné termíny odovzdania príslušných údajov v nadväznosti na termíny, v ktorých zúčtovateľ odchýlok ukončuje mesačné vyhodnotenie odchýlok resp. konečné vyhodnotenie odchýlok.
 
K bodu 68
            Návrh vyplýva z § 24 ods. 2 písm. zf) zákona č. 656/2004 Z. z. 
 
K bodu 69
            Ustanovenie spresňuje podrobnosti o postupe pri vyhodnotení, zúčtovaní a vysporiadaní odchýlky a regulačnej elektriny.

K Čl. II
Navrhuje sa účinnosť nariadenia vlády na 1. júna 2010 okrem niektorých ustanovení, ktoré nadobudnú účinnosť 1. januára 2011. Dôvodom na delenú účinnosť nariadenia vlády je skutočnosť, že organizátor krátkodobého trhu s elektrinou začne vykonávať svoju činnosť v úplnom rozsahu až od 1. januára 2011 a v prípade ostatných ustanovení je dôvodom časová náročnosť uplatnenia dotknutých ustanovení účastníkmi trhu s elektrinou.